Doček Nove godine protekao bez incidenata (1/1/04) - 2004-01-01
Na jednom od najspektakularnijih slavlja, onome na njujorškom Times Squareu okupile su se stotine tisuća ljudi, a za njihovu sigurnost 
Milijuni Europljana dočekali su Novu godinu na gradskim zabavama unatoč hladnom vremenu i pojačanim mjerama sigurnosti zbog terorizma. Iznad Partenona, u Ateni, priređen je veliki vatromet. Atena je, podsjetimo, domaćin ovogodišnje ljetne olimpijade. U Berlinu, u blizini Brandenburških vrata priređeno je cijelonoćno slavlje uz koncerte i cirkuske nastupe. U Parizu, pak, pola milijuna ljudi dočekalo je novu godinu na Elizejskim poljima, a stotinu tisuća uživalo je u vatrometu uz rijeku Temzu, u Londonu. U novogodišnjoj poruci britanski premijer Tony Blair obećao je da će koalicija predvođena Sjedinjenim Državama u Iraku nastaviti s naporima za obnovu. Na jednom od najspektakularnijih slavlja, onome na njujorškom Times Squareu okupile su se stotine tisuća ljudi, a za njihovu sigurnost brinule su tisuća policajaca u ophodnjama gradom. Svi sudionici u slavlju trebali su proći kroz detektore metala, a bilo im je zabranjeno unositi bilo kakve vrećice. Zbog bojazni od terorizma s trga su uklonjene kante za smeće i poštanski sandučići dok su poklopci uličnog odvodnog sustava bili zavareni. Na zgradama oko Times Squarea nalazili su se policijski snajperisti. Izuzetne mjere sigurnosti poduzete su i u drugim američkim gradovima. Zračni prostor iznad Las Vegasa bio je zatvoren. Dužnosnici u drugim američkim gradovima, uključujući Chicago i Los Angeles, izjavili su da nisu znali ni za kakvu određenu terorističku prijetnju, ali su naglasili da su poduzeli iznimne mjere sigurnosti jer nisu ništa htjeli prepustiti slučaju. U svojoj godišnjoj poruci papa Ivan Pavao II. izrazio je, vjerojatno, želje milijardi ljudi molivši se za mir u 2004. godini te zahvaljujući za blagostanje u prošloj godini. Novogodišnja večera priređena je i u svemiru, na Međunarodnoj svemirskoj postaji. Američki astronaut Michael Foale i njegov ruski kolega Alexander Kaleri jeli su pečenu piletinu i pili čaj. U video vezi oni su poručili kontroli na Zemlji da će nazdraviti točno u ponoć po Greenwichu zato što sat u postaji otkucava po londonskom vremenu.